Na temelju članka 35. stavka 2. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17) i članka 30. Statuta Općine Privlaka („Službeni glasnik Zadarske županije broj“ 05/18) Općinsko vijeće Općine Privlaka na svojoj 17. sjednici održanoj dana 13. prosinca 2018. godine donijelo je

**PRAVILNIK**

**o sufinanciranju posebnog programa predškolskog odgoja i obrazovanja u zdravstvenim ustanovama koje provode posebni program predškolskog odgoja i obrazovanja za djecu s teškoćama u razvoju**

Članak 1.

Ovim Pravilnikom utvrđuju se kriteriji i način na koji Općina Privlaka sufinancira poseban program predškolskog odgoja i obrazovanja djece s teškoćama u razvoju u zdravstvenim ustanovama koje provode poseban program predškolskog odgoja i obrazovanja za djecu s teškoćama u razvoju (u daljnjem tekstu: sufinanciranje).

Članak 2.

Sredstva za ostvarivanje prava iz članka 1. ovog Pravilnika osiguravaju se iz Proračuna Općine Privlaka.

Članak 3.

Pravo na sufinanciranje ostvaruje dijete-korisnik posebnog programa predškolskog odgoja i obrazovanja u zdravstvenim ustanovama koje provode posebni program predškolskog odgoja i obrazovanja za djecu s teškoćama u razvoju čija oba roditelja imaju prebivalište na području Općine Privlaka, kao i dijete odnosno posvojenik samohranog roditelja koji ima prebivalište na području Općine Privlaka.

Članak 4.

Pisani zahtjev za ostvarivanje prava na sufinanciranje podnose roditelj/roditelji djeteta za svaku pedagošku godinu Jedinstvenom upravnom odjelu Općine Privlaka koji će po zahtjevu donijeti rješenje u roku 15 dana.

Pisanom zahtjevu roditelji su dužni priložiti izvadak iz matice rođenih za dijete-korisnika posebnog programa te dokaz da roditelji ispunjavaju uvjete iz čl.3 ovog Pravilnika.

Zahtjev za sufinanciranje podnosi se najkasnije do 1. studenog za tekuću pedagošku godinu.

Ukoliko roditelj/roditelji upisuju dijete u ustanovu iz članka 1. ovog Pravilnika tijekom pedagoške godine, zahtjev za sufinanciranje dužni su podnijeti do 10-og u mjesecu za tekući mjesec.

Članak 5.

Ukoliko temeljem rješenja Jedinstvenog upravnog odjela Općine Privlaka bude usvojen zahtjev za sufinanciranje, Općina Privlaka će sa ustanovom iz članka 1. ovog ugovora sklopiti Sporazum o sufinanciranju u kojem će odrediti iznos sufinanciranja sukladno zahtjevu i financijskim mogućnostima Općine Privlaka.

Članak 6.

Ukoliko se utvrdi da je došlo do promjene činjenica koje utječu na ostvarivanje prava na sufinanciranje, a roditelj nije o tome pravovremeno obavijestio Jedinstveni upravni odjel Općine Privlaka iako je bio dužan to učiniti, Jedinstveni upravni odjel Općine Privlaka ukinuti će Rješenje, a roditelj je dužan izvršiti povrat iznosa sufinanciranja za period počevši od nastanka promjene činjenica koje utječu na ostvarivanje prava na sufinanciranje.

Članak 7.

Postupci započeti prije stupanja na snagu ovog Pravilnika dovršiti će se prema odredbama ovog Pravilnika.

Članak 8.

Ovaj Pravilnik stupa na snagu osmog dana od dana objave u „Službenom glasniku Zadarske županije“.

OPĆINSKO VIJEĆE OPĆINE PRIVLAKA

PREDSJEDNIK

Nikica Begonja

KLASA:551-01/18-01/05

URBROJ:2198/28-01-18-1

Privlaka, 13. Prosinca 2018.g.